Om Gjermund Cappelen: Helt unik sammelignet med andre informanter

BOKAKTUELL: Eirik Jensen lanserer boken om livet som politimann torsdag morgen. Foto:Simen Grytøyr,VG

Eirik Jensen skriver i ny bok: «Jeg lå på glattcelle, et nakent og jævlig rom»

Korrupsjons- og narkosiktede Eirik Jensen (57) skjønte ikke hvorfor han i februar 2014 ble kastet på glattcelle.

Oppdatert 8. februar 2016

Artikkelen er over fem år gammel

– Jeg lå på glattcelle, et nakent og jævlig rom. Jeg hadde aldri trodd at jeg skulle se mer til glattceller enn de små øyeblikkene jeg fikk med meg da jeg selv låste fanger inn for mange år siden – eller da jeg satt pottevakt som fersking på Uro-patruljen, skriver Eirik Jensen i boken «På innsiden – Historien om mitt politiliv».

24. februar 2014 ble Eirik Jensen pågrepet i garasjeanlegget ved Politihuset i Oslo.







Tiden på glattcella skal ha vært tøft for den korrupsjons- og narkosiktede 57-åringen.

– Jeg satt på cella med både belta og skolisser, og når jeg lå på ryggen i senga og kikka opp, kunne jeg se en solid stålskrue bora trygt og godt i veggen over meg, og jeg tenkte: Faen heller, skal jeg gidde dette?

LANSERER BOK: Eirik Jensen skal snakke om boken sin i lokalene til Kagge forlag torsdag morgen. Foto:,Kagge Forlag

Avhørene

I boken, som offisielt lanseres torsdag morgen, hevder Jensen at han ikke skjønte hvorfor han ble pågrepet før det første avhøret med Spesialenheten for politisaker.

– I begynnelsen ante jeg ikke hva det var som hadde ført meg hit, men i løpet av det første avhøret skjønte jeg i det minste litt. Jeg skjønte ikke hva men jeg skjønte hvem dette dreide seg om. Nemlig Henrik, en av mine informanter gjennom flere år – en mann som helt siden 1990-tallet har hjulpet politiet med en rekke kjente og mindre kjente saker, skriver Jensen.

«Henrik» er, selv om den siktede politilederen ikke skriver navnet hans, hasjbaronen Gjermund Cappelen (48).

På glattcella skal Jensen ha forsøkt å komme frem til hvorfor hasjbaronen hadde snakket ham inn i saken.

– Hva var motivet hans? Jo mer jeg tenkte over det, desto klarere ble det for meg: Alt var mulig, skriver Jensen.

Jensen skriver at det var vanskelig å svare på spørsmål i avhørene med Spesialenheten på grunn av taushetsplikten han hadde som politimann, og at personers sikkerhet kunne bli truet dersom han snakket fritt.

Det at han var begrenset i svarene sine skal ha ført til dårlig stemning i avhørsrommet.

– Unik sammenlignet med andre informanter

Jensen skriver at Gjermund Cappelen begynte tidlig som informant og at han har vært med gjennom store deler av politikarrieren.

Ifølge den siktede politilederen skal hasjbaronen på et tidspunkt ha vært den «mestproduserende informanten» til Spesielle Operasjoner og Gjengprosjetket i Oslo politidistrikt.

– Han er et leksikon når det gjelder narkotikarelaterte forhold i Norge og utlandet. Helt unik sammenlignet med andre informanter. Men også fra Henrik kom informasjonen i biter, små byggeklosser som til sammen kunne bidra til å danne et oversiktsbilde. Av og til kunne den lille byggeklossen være akkurat den som mangler i en helhet, og når den detter på plass, har politiet det de trenger til å starte en etterforskning, skriver Jensen.

Den siktede politilederen skriver også om hvordan han tok med seg Gjermund Cappelen til utlandet for avrusning på midten av 1990-tallet.

Hasjbaronen skal ha hjulpet politiet med enestående informasjon, noe som skal ha ført til at han ble behandlet svært godt av politiet, ifølge Jensen.

Den korrupsjons- og narkosiktede 57-åringen hevder at politiet en gang faktisk reddet livet til Gjermund Cappelen.

– Fortsatte som informant

Utover 2000-tallet skal Jensen ha hatt mindre kontakt med Gjermund Cappelen, ettersom hasjbaronen var etablert med ny dame – og Jensen regnet med at han derfor ikke lenger var i kontakt med lyssky miljøer.

Men etter hvert skal Gjermund Cappelen ha startet opp med «forretningene» igjen. Samtidig skal han også ha begynt å levere informasjon til politiet igjen – informasjon som ifølge Jensen ble lagt ut i politiets etterretningssystemer.

Gjermund Cappelen skal i tiden som fulgte igjen ha bidratt med enorme mengder med informasjon til politiet.

Publisert: 04.03.15 kl. 11:56 Oppdatert: 08.02.16 kl. 13:22

Les også